
Проведе се първата работна среща на служебния екип на МОН
с представители на социалните партньори, 
членове на ОС за тристранно сътрудничество
09.03.2026 г.
Първата работна среща със социалните партньори се проведе по инициатива на  служебния министър на образованието и науката проф. дн Сергей Игнатов. Членовете на ОСТС дискутираха относно предизвикателствата, пред които е изправена българската образователна система. Присъстваха и зам.-министрите на образованието и науката д-р Емилия Лазарова, д-р Наталия Михалевска, главният секретар на МОН Любомир Йосифов, Аспарух Томов, председател на Независим учителски синдикат, и представители на национално-представените синдикални и работодателски организации у нас.
Дискутираха се теми, свързани с
- Недопускане на политизация и политическа агитация в институциите. Стабилност на системата по време на предстоящите предсрочни избори.
- Необходимост от анализ и контрол на съществуващите неправителствени организации, които имат достъп до българската образователна система. Необходимост да бъдат прецизирани критериите за подбор на съществуващите близо 3500 НПО, които да имат достъп до българското образование.
- Лиценз на обучителните организации и програми, които предлагат обучение на учители и директори в системата на средното образование. Реализиране на нов тип квалификация на педагогическите специалисти, съобразно динамиката и предизвикателствата на новото време.
- Информиране на членовете на ОС за работата на работните групи, които работят по промяна на учебните програми и учебното съдържание в процеса на представяне на проектите на концепциите за промяна на учебните програми по различните предмети на работни срещи в МОН, в които участват учители, експерти от РУО и университетски преподаватели от цялата страна. Участие на представители на социалните партньори в дейността на работните групи, работещи за промяна на концепциите за учебни програми и учебно съдържание, стартирали по време на мандата на предходния министър на образованието и науката Красимир Вълчев.
- Необходимост от промяна на подготовката на бъдещите учители във ВУЗ, включително и по посока реализация на експериментално връщане на старата методология за ограмотяване на учениците в начален етап 1. – 4. клас. Реализацията на студентите в зависимост от качеството на университетите.
- Надграждане на дигиталната раница по посока достъпност, със съдържание привлекателно и атрактивно, спомагаща и за повишаване на дигиталната грамотност, основа за навлизането на образователната система в новия свят на ИИ и фотонни технологии.
- Подготовка и осъществяване на НВО и ДЗИ. Постепенно облекчаване на претовареността на системата и ангажираността на учениците в дългосрочен план.
- Реализиране на среща на членовете на ОС с членовете на работните групи, които работят по актуализиране на учебните програми и облекчаване на учебното съдържание по предметите от общообразователната подготовка – предложение на министър Игнатов.
Социалните партньори си обещаха, че ще продължат да пазят доверието, авторитета и достойнството на системата, защото само така тя ще продължи да постига своите успехи, способствайки заетите в нея да бъдат достатъчно мотивирани в личен и професионален план.


